### NN 32/2024 (15.3.2024.), Presuda Visokog upravnog suda Republike Hrvatske poslovni broj: Usoz-66/21-12 od 12. veljače 2024.

VISOKI UPRAVNI SUD REPUBLIKE HRVATSKE

504

PRESUDA

Visoki upravni sud Republike Hrvatske u vijeću sastavljenom od sutkinja toga suda Snježane Horvat-Paliska, predsjednice vijeća, dr. sc. Sanje Otočan, Senke Orlić-Zaninović, Blanše Turić i Ljiljane Karlovčan-Đurović, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga M. B. iz S., kojeg zastupa opunomoćenik M. U., odvjetnik u S., na sjednici vijeća održanoj 12. veljače 2024.

presudio je

Ukida se Odluka o komunalnoj infrastrukturi Grada Supetra i njezinom pravnom statusu klasa: 363-01/19-01/15, urbroj: 2104/01-0119-26 od 16. prosinca 2019. (»Službeni glasnik Grada Supetra« 26/19) u dijelu Tablice s popisom komunalne infrastrukture na području k.o. S. pod rednim brojem 319.: nerazvrstana cesta makadamskog kolnika č.zem. 909/9 k.o. S., kultura: šuma, duljine 105 m, površine 735 m2, vlasnik 5/16 E. R., 11/16 M. B., upravitelj Grad S., cesta prema objektima na … – (SU-NC73).

Obrazloženje

1. M. B. podnio je prijedlog za ocjenu zakonitosti Odluke o komunalnoj infrastrukturi Grada Supetra i njezinom pravnom statusu klasa: 363-01/19-01/15, urbroj: 2104/01-0119-26 od 16. prosinca 2019. (»Službeni glasnik Grada Supetra« 26/19 dalje Odluka) u dijelu Tablice sa popisom komunalne infrastrukture na području k.o. S. (dalje Tablica) pod rednim brojem 319.: nerazvrstana cesta makadamskog kolnika č.zem. 909/9 k.o. S., kultura:šuma, duljine 105 m, površine 735 m2, vlasnik 5/16 E. R., 11/16 M. B., upravitelj Grad S., cesta prema objektima na … – (SU-NC73).

2. U prijedlogu navodi da je u Tablici kojom je izvršen popis komunalne infrastrukture i koja je sastavni dio Odluke utvrđeno da je nekretnina č. zem. 909/9 ZU 2563 k.o. S. nerazvrstana cesta javno dobro u općoj uporabi te se člankom 1. stavkom 3. Odluke nalaže nadležnom sudu u S. da izvrši odgovarajući upis u zemljišnim knjigama kao neotuđivo vlasništvo Grada S. Osporava navedeno i ističe da je spomenuta nekretnina njegovo privatno vlasništvo stečeno kupoprodajom 2005. Nadalje navodi da je za činjenicu da je predmetna nekretnina proglašena javnim dobrom u općoj uporabi saznao 2021. u upravnom postupku izdavanja lokacijske dozvole za rekonstrukciju kolnopješačke prometnice projektirane preko predmetne nekretnine. U naravi, č.zem. 909/9 u svom najvećem dijelu predstavlja ograđeno kućno dvorište objekta (kuće) smještene na k.č. 909/5 i 633 k.o. S. na čijem se pravcu nalazi razno ukrasno bilje. Ističe da Tablica sa popisom komunalne infrastrukture na području k.o. S. nije objavljena u javnom glasilu zajedno s Odlukom, iako čini njezin sastavni dio. Poziva se na raniju korespondenciju Jedinstvenog upravnog odjela Grada S. od 18. svibnja 2016., stručno mišljenje istog tijela od 7. lipnja 2018. te zapisnik sa 13. sjednice gradskog vijeća Grada S. od 7. lipnja 2018. te nalaz i mišljenje stalnog sudskog vještaka izrađenog u postupku osnivanja nužnog prolaza vođenog pred Općinskim sudom u Splitu Stalna služba u Supetru pod poslovnim brojem R1-424/16 iz kojih da proizlazi da č.zem. 909/9 nije nerazvrstana cesta. Ističe da je osporenim općim aktom (njegovim dijelom) na nezakonit način oduzeto njegovo privatno vlasništvo. Predlaže da Sud ukine Odluku o komunalnoj infrastrukturi Grada Supetra i njezinom pravnom statusu klasa: 363-01/19-01/15, urbroj: 2104/01-0119-26 od 16. prosinca 2019. (»Službeni glasnik Grada Supetra« 26/19) podredno samo u dijelu Tablice sa popisom komunalne infrastrukture na području k.o. S. u odnosu na k.č. z. 909/9 ZU 2563 k.o. S. u Tablici upisano pod rednim brojem 319.

3. Donositelj općeg akta u svom očitovanju navodi da je osporena Odluka donesena na temelju odredbi članaka 59. i 62. Zakona o komunalnom gospodarstvu (»Narodne novine« 68/18 dalje Zakon). Ističe da nije donesen pojedinačni akt koji se temelji na osporenoj Odluci te da u postupku u kojem je predlagatelj doznao za postojanje osporenog općeg akta – uvid u spis predmeta izdavanja lokacijske dozvole za zahvat u prostoru – rekonstrukciju kolnopješačke prometnice i komunalne infrastrukture na, između ostalog i nekretnini u vlasništvu predlagatelja, nije donesen pojedinačni akt te je postupak u tijeku te da se ni lokacijska dozvola kada ona bude izdana neće temeljiti na osporenom općem aktu. Predlaže da Sud odbaci prijedlog temeljem odredbi članka 85. ZUS-a, podredno da isti odbije.

4. U podnesku od 2. svibnja 2022. predlagatelj navodi da je Odluka o nerazvrstanim cestama Grada Supetra (»Službeni glasnik Grada Supetra« 7/14) ukinuta presudom Visokog upravnog suda Republike Hrvatske poslovni broj Usoz-126/20 od 20. prosinca 2021., a u podnesku od 19. svibnja 2022. navodi da novom Odlukom o nerazvrstanim cestama koju je donijelo Gradsko vijeće Grada Supetra na sjednici održanoj dana 9. svibnja 2022. predmetna nekretnina nije uvrštena u Bazu nerazvrstanih cesta.

5. Premda donositelj akta osnovano ističe da nema pojedinačnog akta koji se temelji na osporenom općem aktu, Sud je prijedlog podnositelja tretirao u smislu odredbe članka 83. stavak 2. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17 i 110/21. dalje ZUS) kao obavijest građana, iz kojih razloga prijedlog nije odbačen.

6. Odluka o komunalnoj infrastrukturi Grada Supetra i njezinom pravnom statusu klasa: 363-01/19-01/15, urbroj: 2104/01-0119-26 od 16. prosinca 2019. (»Službeni glasnik Grada Supetra« 26/19) glasi:

»Članak 1.

Komunalna infrastruktura na području grada Supetra navedena u tablicama (u prilogu), za svako pojedino naselje sa područja grada Supetra, proglašava se javnim dobrom u općoj uporabi.

Radi provedbe upisa statusa komunalne infrastrukture na nekretninama iz prethodnog stavka u zemljišne knjige i katastar zemljišta prethodno će se izraditi posebni geodetski elaborati, gdje god se za to ukaže potreba, te će se provesti i sve druge zakonom propisane pravno tehničke radnje potrebne radi usklađenja upisa sa stvarnim stanjem izgrađene komunalne infrastrukture.

Za komunalnu infrastrukturu iz stavka 1.,nalaže se nadležnom sudu u Supetru da izvrši upis iste kao javno dobro u općoj uporabi u zemljišne knjige.

Članak 2.

Za evidentiranje i upis u zemljišne knjige komunalne infrastrukture iz članka 1., stavak 1. ove Odluke, upisane u zemljišne knjige na ime Republike Hrvatske, primijeniti će se postupak uređen zakonom kojim se uređuje upravljanje i raspolaganje imovinom u vlasništvu Republike Hrvatske.

Članak 3.

Tablice u prilogu ove Odluke sa popisom komunalne infrastrukture, za svako pojedino naselje sa područja grada Supetra, čine sastavni dio ove Odluke.

Članak 4.

Ova Odluku stupa na snagu osmog dana od dana objave u »Službenom glasniku Grada Supetra.«

7. Pod rednim brojem 319. Tablice navedeno je: »nerazvrstana cesta makadamskog kolnika č.zem. 909/9 k.o. Supetar, kultura: šuma, duljine 105 m, površine 735 m2, vlasnik 5/16 Esma Redžepi, 11/16 Mladen Begonja, upravitelj Grad Supetar, cesta prema objektima na Punti pored groblja – (SU-NC73)«.

8. U smislu odredbe članka 59. stavka 1. točke 1. Zakona nerazvrstana cesta je komunalna infrastruktura, a odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture, temeljem odredbe članka 62. stavak 1. Zakona, donosi predstavničko tijelo jedinice lokalne samouprave.

9. Međutim, s obzirom na to da je nekretnina č.zem 909/9 k.o. S. proglašena komunalnom infrastrukturom kao nerazvrstana cesta, a imajući u vidu da je Odluka o nerazvrstanim cestama Grada Supetra (»Službeni list Grada Supetra« 7/14) ukinuta presudom Visokog upravnog suda Republike Hrvatske poslovni broj Usoz-126/20 od 20. prosinca 2021. te da novom Odlukom o nerazvrstanim cestama (»Službeni glasnik Grada Supetra« 11/22) predmetna nekretnina č.zem. 909/9 k.o. S. nije uvrštena u Bazu nerazvrstanih cesta, u tom smislu i u tom dijelu i osporeni opći akt ovaj Sud nalazi nezakonitim. Ovo tim više što iz podataka spisa predmeta, napose dopisa Jedinstvenog upravnog odjela Grada S. klasa: 943-01/18-01/05 urbroj: 2104/01-02/1-18-1 od 7. lipnja 2018. (koje tijelo je izvršilo terenski izvid) proizlazi da ulica P. (č. zem. 909/9) nije nerazvrstana cesta, a što je razvidno i iz orto-foto snimke dostupne na Geoportalu DGU te skice lica mjesta iz dopunskog nalaza i mišljenja vještaka N. P., sudskog vještaka za geodeziju, sačinjenog za potrebe izvanparničnog postupka vođenog pred Općinskim sudom u Splitu Stalna služba Supetar pod poslovnim brojem R1-424/16.

10. Stoga je, na temelju članka 86. stavka 3. ZUS-a, odlučeno kao u izreci.

11. Na temelju članka 86. stavka 4. ZUS-a, ukinuti dio prestaje važiti danom objave ove presude u »Narodnim novinama«.

Poslovni broj: Usoz-66/21-12
 Zagreb, 12. veljače 2024.

Predsjednica Vijeća
 Snježana Horvat-Paliska, v. r.